Stadsraad waarsku teen werksonderhoudslenterDie Stad Tshwane is in kennis gestel oor ŉ vervalste advertensie wat deur SMS en moontlik ander apps versprei word oor ŉ uitnodiging vir ŉ werksonderhoud vir ŉ administratiewe klerk by dié munisipaliteit. Die boodskap word elektronies gesirkuleer en nooi individue na ŉ onderhoudsessie wat na bewering by een van die stad se geboue gehou sal word, het Lindela Mashigo, woordvoerder vir die stadsraad, in ŉ verklaring gesê. “Die boodskap lui dat die individue ŉ identiteitsdokument, gesertifiseerde afskrif van ŉ matrieksertifikaat en ander sertifikate moet verskaf en in formele drag geklee moet wees op die dag van die onderhoud.” Mashigo het gesê die uitnodiging is van alle waarheid ontbloot. “Die Stad publiseer slegs vakante poste in koerante en op die Job Forum-bladsy op sy webwerf www.tshwane.gov.za. Ons maan die publiek om die boodskap te ignoreer, want dit is ŉ slenter. Die Stad bly teleurgesteld deur bedrieërs wat niksvermoedende werksoekers om die bos te lei.” Mashigo het gesê persone wat valse inligting versprei sal in hegtenis geneem word, aangekla word en vervolg word. “Ons raai die publiek aan om die Tshwane-polisie by 082 891 8625 te kontak indien hulle op enige ‘advertensies’ afkom wat buite die Stad se normale prosedures versprei word.” Die vervalste uitnodiging vir ŉ werksonderhoud lyk soos volg en moet geïgnoreer word: (CITY OF TSHWANE LOCAL MUNICIPALITY) Dear applicant, you’re invited you to come in on the 24/08/2018 Time 10:30 am for an interview Company name: CITY OF TSHWANE LOCAL MUNICIPALITY Physical Address: 320 HB Phillips Building; PRETORIA 0001 Position: Admin Clerk Bring your id, matric cert and other certify,,,,, dress formal to confirm your attendance. Please call HR MR MMOPANE on 0649186770 not later than today.